Kwaai hitte tref Spanje vanjaar vroeg‘n Vrou drink water by ‘n fontein in Cordoba tydens ‘n hittegolf en uitgerekte droogte wat groot dele van die land in ‘n wurggreep het. (Foto: Jorge Guerrero/AFP) ŉ Ongewoon vroeë hittegolf in droogtegeteisterde Spanje sal na verwagting Vrydag ŉ draaipunt bereik met temperature wat na verwagting Aprilrekords in die suide van die land gaan laat spat. Kenners waarsku teen ŉ hoë brandgevaar en boere maan op hul beurt oor die katastrofiese uitwerking wat dit op hul oeste het. Spanje loop sedert Maandag deur onder warm, droë lug uit Noord-Afrika wat die temperature opgejaag het na vlakke “wat gewoonlik in die somer ondervind word en uitsonderlik hoog vir dié tyd van die jaar is”, het die Spaanse weeragentskap AEMET gesê. Die hittegolf sal na verwagting teen Vrydag begin wyk met verskeie temperatuurrekords wat Woensdag al oortref is. Donderdag het die kwik tot bo 34 °C in die suidelike Andalusië-streek gestyg en in Córdoba het temperature 38,7 °C bereik. Die hoë temperature het tot waarskuwings oor die hoë gevaar van veldbrande gelei. Brande in Spanje het vanjaar reeds 54 000 ha verwoes, in vergelyking met 17 000 ha dieselfde tyd verlede jaar. Kenners sê sommige dele van die land is die droogste die afgelope duisend jaar, met ŉ uitgerekte droogte wat reservoirs se kapasiteit tot onder die helfte van die gewone vlakke te staan bring. Woensdag het temperature in die omgewing van Sevilla en Huelva tot bo 37 °C gestyg. Swembaddens geopen, skole moet aanpas Ruben de Campo, woordvoerder van die Spaanse nasionale weerkantoor, sê dít kan Spanje se warmste April in die geskiedenis wees. Hy sê die intensiteit – en die vroeë warm temperature – pas by die gevolge van klimaatsverandering. Spanje se departement van gesondheid het aanbeveel dat streke hul hitteplanne in werking stel wat planne uitstippel om mense teen die geweldige hitte te help beskerm. Dit word gewoonlik eers van 1 Junie gedoen, maar die departement sê dit kan vanjaar reeds van 15 Mei al in werking gestel word, na gelang van die situasie in elke streek. Die streeksowerheid in Madrid het reeds aangekondig dat hy treine meer gereeld gaan laat loop om te verhoed dat mense te lank op platforms hoef te wag. Daar word ook oorweeg om sommige openbare swembaddens vroeër te heropen en skole toe te laat om hul tye aan te pas om die ergste hitte te omseil. Boere steier Die hittegolf volg op ŉ abnormale warm en droë lente wat katastrofe vir die Spaanse landbousektor voorspel. Die land is die wêreld se grootste uitvoerder van olyfolie en ŉ sleutelprodusent van Europa se vrugte en groente. Die situasie is so benard dat sommige boere besluit het om glad nie eens te plant nie. Een boereorganisasie het gewaarsku dat tot 60% van landbougrond “versmoor” weens ŉ gebrek aan reën. Spanje het Dinsdag ŉ beroep op Brussel gedoen om die streek se landboukrisisreserwe te aktiveer sodat boere hulp kan kry om die uitsonderlike droogte te oorleef. Terselfdertyd is verskeie belastingtoegewings ook aangekondig. Spanje het verlede jaar sy warmste jaar in opgetekende geskiedenis ondervind en VN-syfers raam dat tot byna 75% van grond vatbaar vir verwoestyning weens klimaatsverandering is.